**Príspevok na lyžiarsky kurz**

Príspevok na lyžiarsky kurz (ďalej len LK) poskytuje Ministerstvo školstva, vedy, výskumu a športu SR v súlade s  § 3 ods. 2 a 3 a  § 4ab a § 9f ods. 2 zákona č. 597/2003 Z. z.  o financovaní  základných škôl, stredných škôl a školských zariadení v znení neskorších predpisov. Počty žiakov, ktorí sa v príslušnom kalendárnom roku zúčastnia na LK, nahlásia školy prostredníctvom zberu údajov na financovanie škôl v príslušnom školskom roku.

Ministerstvo prideľuje v rámci rozpisu rozpočtu na príslušný rok od roku 2016 príspevok **150 € na žiaka** pre nahlásený  počet žiakov v protokole za každú základnú školu.
Finančné prostriedky sú účelovo určené pre žiakov druhého  stupňa základnej školy,  špeciálnej základnej školy a pre žiakov stredných škôl v dennej forme štúdia, na financovanie lyžiarskych výcvikov a kurzov, snowbordových výcvikov  a kurzov a kombinovaných lyžiarskych  alebo  snowbordových  výcvikov  a kurzov (ďalej len „lyžiarske kurzy“). Každý zriaďovateľ je povinný príspevok na LK  poskytnúť príslušnej škole  v plnej výške.
Dĺžka výcviku na základnej škole trvá 5 až 7 dní v rozsahu najmenej 25 vyučovacích hodín a na strednej škole trvá 5 dní najmenej v rozsahu 15 vyučovacích hodín v zmysle smernice MŠVVaŠ SR č. 19/2017 o organizovaní lyžiarskeho výcviku a snoubordingového výcviku.
V súlade so zákonom môže škola použiť príspevok na pokrytie nákladov na LK  pre toho istého žiaka najviac jedenkrát počas jeho návštevy základnej alebo strednej školy.  Stanovený príspevok na jedného žiaka nie je možné deliť medzi viacerých žiakov.
Škola je povinná vrátiť aj nevyužité finančné prostriedky z dôvodu, že náklady na LK  neumožnili použiť celý príspevok 150 €  na žiaka. Vrátenie finančných prostriedkov je škola povinná zrealizovať čo najskôr, najneskôr však do 10 dní po skončení posledného LK.

**Spracovala dňa 30.12.2019** Mgr. Denisa Lénártová, SŠÚ Poltár, podľa údajov Ministerstva školstva, vedy, výskumu a športu SR zverejnených na <https://www.minedu.sk/prispevok-na-lyziarsky-kurz-lk/>

[**Smernica č. 19/2017 o organizovaní lyžiarskeho výcviku a snoubordingového výcviku**](https://www.minedu.sk/data/att/11455.rtf)